โควิดทำพิษ! กระทบธุรกิจ MACO ปี 2563/64 ฉุดรายได้หดตัวลง 27.7%
MACO เผยปี 2563/64 ธุรกิจสื่อโฆษณา-งานให้บริการด้านระบบครบวงจร กระทบหนักจาก COVID-19 ทำรายได้หดตัวลง 27.7% 
25 พ.ค. 2564

ผู้สื่อข่าวรายงานว่า บริษัท มาสเตอร์ แอด จำกัด (มหาชน) หรือ MACO รายงานผลการดำเนินงานปี 2563/2564 (เม.ย.63-มี.ค.64) บริษัทขาดทุนสุทธิ 991.90 ล้านบาท จากงวดเดียวกันของปีก่อนขาดทุนสุทธิ 128.59 ล้านบาท
ขณะที่ทางด้าน นายพุน ฉง กิต ประธานเจ้าหน้าที่บริหาร  MACO เปิดเผยว่า ปีที่ผ่านมาทั่วโลกต้องเผชิญกับการแพร่ระบาดของ COVID-19 ซึ่งส่งผลกระทบอย่างมากต่อภาคธุรกิจไปจนถึงการเติบโตทางเศรษฐกิจ โดยวิกฤตดังกล่าวส่งผลให้การดำเนินงานของ MACO ได้รับผลกระทบอย่างรุนแรงและตกอยู่ในสถานการณ์ที่ยากลำบากจากการบังคับใช้มาตรการล็อคดาวน์ต่างๆ ที่ทำให้ความต้องการใช้จ่ายงบโฆษณาลดลง
ทั้งนี้ทำให้ผลการดำเนินงานในปี 2563/2564  (เม.ย.63-มี.ค.64) ของ MACO มีรายได้รวมจากการให้บริการจำนวน 2,064 ล้านบาท ลดลง 27.7% เมื่อเทียบกับช่วงเดียวกันของปีก่อน สาเหตุหลักมาจากผลกระทบวิกฤตการณ์แพร่ระบาดของ COVID-19 โดยสำหรับธุรกิจสื่อโฆษณา คิดเป็น 31.4 % ของรายได้ทั้งหมดหรือ 648 ล้านบาท ลดลง 52.6% เทียบกับปีที่ผ่านมาในช่วงเวลาเดียวกัน ซึ่งสื่อโฆษณาในประเทศ มีรายได้ 491 ล้านบาท ลดลง 49.0 % เมื่อเทียบกับช่วงเวลาเดียวของปีที่ผ่านมา และสื่อโฆษณาในต่างประเทศ มีรายได้ 157 ล้านบาท ลดลง 61.0% เทียบกับช่วงเวลาเดียวกันของปีก่อน
ส่วนด้านธุรกิจการให้บริการงานระบบครบวงจรคิดเป็น 68.6% ของรายได้ทั้งหมด โดยทำได้ 1,416 ล้านบาท ลดลง 5.0% เทียบกับปีที่ผ่านมาในช่วงเวลาเดียวกัน
อย่างไรก็ตามแม้ปัจจุบันหลายประเทศได้เริ่มมีการกระจายวัคซีนเพิ่มมากขึ้น แต่ทาง MACOยังคงคาดการณ์การดำเนินธุรกิจปี 2564/2565 ซึ่งจะเป็นอีกปีที่มีความไม่แน่นอน เนื่องจากวิกฤตเศรษฐกิจที่ยืดเยื้ออย่างต่อเนื่องจากผลกระทบของการแพร่ระบาด โดยปัจจัยสำคัญในการฟื้นตัวของอุตสาหกรรมสื่อโฆษณานั้นขึ้นอยู่กับนโยบายการเปิดประเทศที่เป็นส่วนสำคัญในการสร้างความมั่นใจให้กับการลงทุนและการบริโภคของภาคเอกชน
พร้อมกับเชื่อว่าผลกระทบของ COVID-19 ในปี 2564/2565 คาดว่าจะทุเลาความรุนแรงลงหากเทียบกับปีก่อนหน้าที่มีการบังคับใช้มาตรการล็อคดาวน์ทั่วประเทศ ภายใต้สถานการณ์เช่นนี้ MACO จะมุ่งเน้นในการจัดการต้นทุนให้เกิดประสิทธิภาพสูงสุดและบริหารสภาพคล่องทางการเงินดังเช่นในปีที่ผ่านมา เพื่อช่วยยกระดับความสามารถในการทำกำไรของMACO รวมถึงรักษากระแสเงินสดให้เพียงพอ
โดย MACO จะติดตามผลการดำเนินงานด้านการเงินอย่างใกล้ชิดเพื่อเตรียมความพร้อมรองรับกับแผนกลยุทธ์ใหม่อย่างต่อเนื่อง นอกจากนี้เมื่อสถานการณ์ตลาดโลกฟื้นตัว MACO จะยังคงดำเนินการตามแผนกลยุทธ์ในการขยายเครือข่ายสื่อโฆษณาไปยังตลาดต่างประเทศ และก้าวสู่การเป็นผู้นำสื่อโฆษณานอกบ้านในภูมิภาคอาเซียนตามที่ได้ตั้งเป้าหมายไว้